Baltoji nuotaka
Ei, Kalėdos! šventė ši –
Nuotaka baltoji!
Šiandie tu pas mus vieši,
Su visais kvatoji.

Platūs vieškeliai – balti,
Spardo pusnį žirgai.
Eglių bokštai apsnigti,
Brilijantais mirga –

Ko šarmoti taip žirgai?
– Nuotaka važiavo!
Ko rausvi jaunų veidai?
– Nuotaka bučiavo!

Kas už šydo – paslaptis?
Už to balto šydo –
Saule teka ateitis?
Ar krauju pražydo?

Ei, Kalėdos! Laimė mūs –
Tolima, miglota!
Kaip varpelis neramus,
Kaip tylieji plotai.

Nėris Salomėja
Eilėraščiai